DA Den Europæiske Unions Tidende CE 84/830

(2004/C 84 E/0924)

SKRIFTLIG FORESPØRGSEL E-0647/04

af María Bergaz Conesa (GUE/NGL) til Kommissionen

(8. marts 2004)

Om: Rensning af byspildevand i Benidorm (Alicante, Spanien)

De forhold, hvorunder rensningsanlægget i Benidorm udleder utilstrækkeligt renset spildevand, som forurener og påvirker det naturlige og beskyttede havområde ved Sierra Helada alvorligt, overtræder Fællesskabets miljølovgivning, i særdeleshed Rådets direktiv 91/271/EØF (1) om rensning af byspildevand. For byer som Benidorm fastsættes der i direktivet en forpligtelse til senest den 31. december 2000 at etablere et system til opsamling og grundig rensning af byspildevand.

Kan Kommissionen anmode de spanske myndigheder om oplysninger om omfanget og sammensætningen af det spildevand, der udledes i havet i det økologisk sårbare Sierra Helada-område?

Kan Kommissionen bekræfte, at kvaliteten af havvandet i dette område overholder de vejledende værdier i direktiv 76/160/EØF (2) om kvaliteten af badevand?

Hvad agter Kommissionen at foretage sig i denne sag for at sikre, at fællesskabsretten gennemføres korrekt?

Svar afgivet på Kommissionens vegne af Margot Wallström

(16. april 2004)

Ifølge fællesskabsretten skal medlemsstaterne i henhold til Rådets direktiv 91/271/EØF (3) af 21. maj 1991 om rensning af byspildevand sikre sig, at alle byområder med over 2000 personækvivalenter (p.e.: måleenhed for organisk forurening, der repræsenterer den gennemsnitlige forurening, som forårsages pr. person i døgnet,) forsynes med anlæg til opsamling og rensning af byspildevand. For mindre byområder skal spildevandet underkastes fyldestgørende rensning, hvis spildevandet opsamles. Fristen for etablering af disse anlæg er sat til den 31. december 1998 (tertiær rensning), den 31. december 2000 og den 31. december 2005, afhængigt af byområdets størrelse og recipientvandmiljøets følsomhed.

Kommissionen verificerer gennemførelsen af direktivet. Kommissionen sendte spørgeskemaer til medlemsstaterne i 2003 for at indhente ajourførte oplysninger til brug for den tredje rapport om gennemførelsen af byspildevandsdirektivet.

Hvad Benidorm angår, oplyste de spanske myndigheder i 2003 Kommissionen om, at byområdet svarer til 347 041 p.e., og at der siden 2002 har kunnet tilbydes en bedre rensning end den normale sekundære rensning.

Kommissionen vil sammen med de spanske myndigheder verificere effektiviteten af rensningsanlægget ved Benidorm og efterfølgende informere det ærede medlem om resultatet.

Hvad badevandskvaliteten angår, findes der fem kontrollerede badeområder i Benidorm. Ifølge de oplysninger, som de spanske myndigheder har tilsendt Kommissionen, opfylder de alle de vejledende værdier i badevandsdirektivet (4).

Kommissionen vil i tilfælde af manglende overholdelse træffe de nødvendige foranstaltninger for at opfylde sin rolle som traktatens vogter, herunder passende retlige foranstaltninger.

(1) EFT L 135 af 30.5.1991, s. 40.

(2) EFT L 31 af 5.2.1976, s. 1.

(3) Rådets direktiv 91/271/EØF, EFT L 135 af 30.5.1991, s. 40, ændret ved Kommissionens direktiv 98/15/EF af 27. februar 1998, EFT L 67 af 3.7.1998, s. 29.

(4) Rådets direktiv 76/160/EØF af 8. december 1975 om kvaliteten af badevand EFT L 31 af 5.2.1976.